PMIndiaData/PMIndiaSum huggingface dataset:
પ્રધાનમંત્રી ચક્રવાત ‘યાસ’ની અસર અંગેની સમીક્ષા માટે 28 મેના રોજ ઓડિશા અને પશ્ચિમ બંગાળ જશે

પ્રધાનમંત્રી શ્રી નરેન્દ્ર મોદી 28 મે. 2021ના રોજ ઓડિશા અને પશ્ચિમ બંગાળની મુલાકાત લેશે. તેઓ બંને રાજ્યો પર ચક્રવાત યાસની અસરનો અંદાજ મેળવવા માટેની સમીક્ષા બેઠકની અધ્યક્ષતા કરશે. પ્રધાનમંત્રી બંને રાજ્યોમાં ચક્રવાતથી અસરગ્રસ્ત વિસ્તારોનું હવાઈ નિરીક્ષણ પણ કરશે.
પ્રધાનમંત્રીએ પાઇકા બળવાની સ્મૃતિમાં ટિકીટ અને સિક્કો પ્રસિદ્ધ કર્યો; આઈઆઈટી ભુવનેશ્વરનું લોકાર્પણ કર્યું

પ્રધાનમંત્રી શ્રી નરેન્દ્ર મોદીએ 24 ડિસેમ્બર, 2018નાં રોજ ઓડિશાની મુલાકાત લીધી હતી. આઇઆઇટી ભુવનેશ્વર પરિસરમાં પ્રધાનમંત્રીએ પાઇકા બળવાની સ્મૃતિમાં ટિકીટ અને સિક્કો પ્રસિદ્ધ કર્યો હતો. 1817માં ઓડિશામાં અંગ્રેજોનાં શાસન સામે પાઇકા બળવો કરવામાં આવ્યો હતો. ભુવનેશ્વરમાં ઉત્કલ યુનિવર્સિટીમાં પાઇકા બળવા પર ચેર સ્થાપિત કરવાની જાહેરાત કરવામાં આવી હતી. પ્રધાનમંત્રીએ લલિતગીરી સંગ્રહાલયનું ઉદ્ઘાટન કર્યું હતુ. ઓડિશામાં લલિતગિરી પુરાતત્ત્વીય દ્રષ્ટિએ મહત્ત્વપૂર્ણ અને પ્રસિદ્ધ બૌદ્ધ કેન્દ્ર છે, જેમાં સ્તુપ, વિહાર (મઠ) અને ભગવાન બુદ્ધની વિવિધ છબીઓ છે. શ્રી નરેન્દ્ર મોદીએ આઇઆઇટી ભુવનેશ્વર પરિસરનું લોકાર્પણ કર્યું હતું. તેમણે ભુવનેશ્વરમાં નવી ઇએસઆઇસી હોસ્પિટલનું પણ ઉદઘાટન કર્યું હતું. તેમણે પાઇપલાઇન અને રોડ પ્રોજેક્ટનો શિલાન્યાસ કર્યો હતો. આ પ્રસંગે પ્રધાનમંત્રીએ જણાવ્યું હતું કે, ઉદઘાટન થયેલા કે શિલાન્યાસ થયેલા આ વિવિધ પ્રોજેક્ટનું કુલ મૂલ્ય રૂ. 14,000 કરોડથી વધારે છે. તેમણે કહ્યું હતું કે, કેન્દ્ર સરકારનો ઉદ્દેશ પૂર્વ ભારતને દક્ષિણ-પૂર્વ એશિયા માટે પ્રવેશદ્રાર તરીકે વિકસાવવાનો છે. પ્રધાનમંત્રીએ જણાવ્યું હતું કે, આઇઆઇટી ભુવનેશ્વર ઓડિશામાં ઔદ્યોગિક વિકાસને વેગ આપશે તેમજ ટેકનોલોજી માટે કામ કરીને લોકોનાં જીવનની ગુણવત્તામાં સુધારો કરશે. પ્રધાનમંત્રીએ રાજ્યમાં હેલ્થકેર માળખું, માર્ગ નેટવર્ક તથા ઓઇલ અને ગેસ પાઇપલાઇન માળખાને વધારવાની યોજનાનો ઉલ્લેખ કર્યો હતો. પ્રધાનમંત્રીએ ઓડિશાનાં સંપૂર્ણ વિકાસ માટે કેન્દ્ર સરકારની કટિબદ્ધતાનો પુનરોચ્ચાર કર્યો હતો.
મંત્રીમંડળે બાળપણનાં ક્ષેત્રમાં દ્વિપક્ષીય સાથસહકાર વધારવા ભારત અને બ્રાઝિલ વચ્ચે થયેલા સમજૂતી કરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળની બેઠકમાં બ્રાઝિલના નાગરિકતા મંત્રાલય અને ભારતનાં મહિલા અને બાળ વિકાસ મંત્રાલય વચ્ચે બાળપણમાં સારસંભાળનાં ક્ષેત્રમાં દ્વિપક્ષીય સાથસહકાર વધારવા અને સંબંધોને ગાઢ બનાવવા માટે સમજૂતીકરાર (એમઓયુ)ને મંજૂરી આપી હતી. લાભ આ એમઓયુથી બંને દેશો વચ્ચે મૈત્રીપૂર્ણ સંબંધો ગાઢ બનશે તથા બાળપણમાં સારસંભાળ સાથે સંકળાયેલા વિવિધ મુદ્દાઓ પર દ્વિપક્ષીય સાથસહકાર વધશે. બંને દેશોને બાળપણની સારસંભાળનાં ક્ષેત્રમાં સંબંધિત દેશોની શ્રેષ્ઠ પદ્ધતિઓનું આદાન-પ્રદાન કરવાનો લાભ થશે.
પ્રધાનમંત્રીએ નેશનલ રુર્બન મિશન લૉન્ચ કર્યું

પ્રધાનમંત્રી શ્રી નરેન્દ્ર મોદીએ આજે છત્તીસગઢના રાજનંદગાંવ જિલ્લામાં કુરુભાત ખાતેથી નેશનલ રુર્બન મિશનનો આરંભ કરાવ્યો હતો. આ પ્રસંગે પ્રધાનમંત્રીએ રુર્બન મિશન વિશે જણાવ્યું હતું કે આ મિશન ગ્રામીણ આત્મા અને શહેરી સુવિધાઓ સાથે ક્લસ્ટર આધારિત વિકાસ કરવા સક્ષમ હશે. પ્રધાનમંત્રીએ રુર્બન ક્લસ્ટર્સને આર્થિક પ્રવૃત્તિઓનાં કેન્દ્રો ગણાવ્યાં હતાં, જે આસપાસનાં ગામડાંઓમાં વિકાસને વેગ આપશે અને ત્યાંના લોકોનાં જીવનધોરણ સુધારશે. પ્રધાનમંત્રીએ જણાવ્યું હતું કે દેશ વિકાસની નવી દિશામાં અગ્રેસર છે. તેમણે કહ્યું હતું કે તેનું એક ઉદાહરણ એ છે કે આટલું મહત્ત્વનું રુર્બન મિશન નવી દિલ્હીમાં લૉન્ચ થવાને બદલે અહીં છત્તીસગઢના રાજનંદગાંવમાં કુરુભાત ખાતે લૉન્ચ થઈ રહ્યું છે. તેમણે જણાવ્યું કે સરકારને હવે ગામડાંઓ અને આદિવાસી સમુદાયોના દરવાજે લાવવામાં આવી રહી છે. પ્રધાનમંત્રીએ જાહેરમાં મળોત્સર્જનથી મુક્ત હોવાનો દરજ્જો હાંસલ કરવા બદલ આસપાસનાં ગામડાં અને સમુદાયોને અભિનંદન આપ્યાં હતાં. અગાઉ, પ્રધાનમંત્રીએ કાર્યક્રમના સ્થળે યોજાયેલા પ્રદર્શનની મુલાકાત લીધી હતી, જેમાં વિકાસલક્ષી યોજનાઓના અમલીકરણ તેમજ હેન્ડિક્રાફ્ટ્સનું નિદર્શન કરવામાં આવ્યું હતું.
અમેરિકાના રક્ષા મંત્રી એશ્ટન કાર્ટરે પ્રધાનમંત્રી સાથે મુલાકાત કરી

અમેરીકાના રક્ષા મંત્રી એશ્ટન કાર્ટરે આજે (12-4-2016) પ્રધાનમંત્રી શ્રી નરેન્દ્ર મોદી સાથે મુલાકાત કરી. પ્રધાનમંત્રીએ બંને દેશો વચ્ચે દ્વિપક્ષીય રક્ષા સહયોગમાં પ્રગતિ પર સંતોષ વ્યક્ત કર્યો અને આશા વ્યક્ત કરી કે બંને દેશોની વચ્ચે રક્ષા પ્રૌદ્યોગિકી તેમજ વ્યાપાર પહેલની રૂપરેખાની સાથે વાતચીત, રક્ષા ક્ષેત્રમાં ‘મેક ઈન ઈન્ડિયા’ના તેમના દ્રષ્ટિકોણની સાથે આગળ વધશે. અમેરિકાના રક્ષા મંત્રી કાર્ટરે કહ્યું કે અમેરિકા, ભારતને નજીકના રણનીતિક સહયોગી અને સ્થાયી ભાગીદાર તરીકે જુએ છે અને બંને પક્ષો ખરીદ-વેચાણ સંબંધથી નિર્માણ ભાગીદારી તરફ વધી રહ્યા છે. બંને નેતાઓએ દક્ષિણ એશિયા અને એશિયા પ્રશાંત ક્ષેત્ર સહિત ક્ષેત્રીય સ્થિતિ પર વિચારોનું આદાન-પ્રદાન કર્યું. કાર્ટરે કહ્યું કે અમેરિકાની ‘સંતુલન’ અને ભારતની ‘એક્ટ ઈસ્ટ’ની નીતિ એક-બીજાની પૂરક છે.
પ્રધાનમંત્રી 14મી ડિસેમ્બરે અમદાવાદમાં પ્રમુખસ્વામી મહારાજ શતાબ્દી મહોત્સવના ઉદ્ઘાટન સમારોહમાં ભાગ લેશે

પ્રધાનમંત્રી શ્રી નરેન્દ્ર મોદી 14મી ડિસેમ્બર, 2022ના રોજ અમદાવાદમાં સાંજે 5:30 વાગ્યે પ્રમુખસ્વામી મહારાજ શતાબ્દી મહોત્સવના ઉદ્ઘાટન સમારોહમાં ભાગ લેશે. પરમ પૂજ્ય પ્રમુખસ્વામી મહારાજ એક માર્ગદર્શક અને ગુરુ હતા જેમણે સમગ્ર ભારત અને વિશ્વમાં અસંખ્ય જીવનોને સ્પર્શ્યા હતા. તેઓ એક મહાન આધ્યાત્મિક નેતા તરીકે વ્યાપકપણે આદર અને પ્રશંસા પામ્યા હતા. તેમનું જીવન આધ્યાત્મિકતા અને માનવતાની સેવા માટે સમર્પિત હતું.
પ્રધાનમંત્રી એ અક્ષય તૃતીયા પર લોકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ અક્ષય તૃતીયાના પ્રસંગે દેશના લોકોને શુભેચ્છા પાઠવી છે. પ્રધાનમંત્રીએ કહ્યું, “અક્ષય તૃતીયાની હાર્દિક શુભકામનાઓ. મારી પ્રાર્થના છે કે ખેડૂતોને ભરપૂર પાકનું ઉત્પાદન મળે અને દેશવાસીઓનું જીવન સુખ-સમૃદ્ધિથી પરિપૂર્ણ બને.”
પ્રધાનમંત્રીએ શ્રી લાલકૃષ્ણ અડવાણીને જન્મદિવસની શુભકામના પાઠવી

પ્રધાનમંત્રી શ્રી નરેન્દ્ર મોદીએ શ્રી લાલકૃષ્ણ અડવાણીને તેમના જન્મદિવસે પોતાની શુભકામનાઓ પાઠવી હતી. પોતાના સંદેશમાં પ્રધાનમંત્રી નરેન્દ્ર મોદીએ કહ્યું – “આપણા માર્ગદર્શક અને પ્રેરક શ્રી લાલકૃષ્ણ અડવાણીજીને તેમના જન્મદિવસ નિમિત્તે હાર્દિક શુભકામનાઓ. હું અડવાણીજીને શ્રેષ્ઠ સ્વાસ્થ્યની સાથે દીર્ઘાયુ રહેવા માટેની કામના કરું છું. દેશ માટે અડવાણીજીનું યોગદાન અમૂલ્ય છે. તેઓ હંમેશાં એક અત્યંત જ્ઞાની અને સત્યનિષ્ઠ પુરુષના રૂપમાં સન્માનીય રહ્યા છે. વ્યક્તિગત રૂપથી મને અડવાણીજી પાસેથી ઘણુબધુ શીખવા મળ્યું છે. અમારા જેવા કાર્યકર્તાઓ માટે તેઓ સર્વશ્રેષ્ઠ અને નિઃસ્વાર્થ સેવાના પ્રતીક છે.”
મંત્રીમંડળે વિમાન (સંશોધન) વિધેયક, 2019ને સંસદમાં રજૂ કરવા માટે મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે વિમાન (સંશોધન) વિધેયક, 2019ને પ્રસ્તુત કરવાની મંજૂરી આપી હતી. આ વિધેયક પ્રસ્તુત કરવાનો ઉદ્દેશ વિમાન કાયદા, 1934 (વર્ષ 1934નો બાવીસમો)માં સુધારા-વધારા કરવાનો છે. આ વિધેયક હવે સંસદમાં પ્રસ્તુત થશે. આ વિધેયક દંડની હાલની મહત્તમ મર્યાદા રૂ. 10 લાખથી વધારીને રૂ. એક કરોડ કરવાની જોગવાઈ ધરાવે છે. એમાં એર નેવિગેશનનાં તમામ ક્ષેત્રોનાં નિયમન સહિત હાલનાં કાયદાનું કાર્યક્ષેત્ર વધારવાનો અવકાશ પણ છે. આ સુધારા-વધારા આંતરરાષ્ટ્રીય નાગરિક ઉડ્ડયન સંગઠન (આઇસીએઓ)ની જરૂરિયાતો પૂરી કરશે. આ ભારતમાં નાગરિક ઉડ્ડયન ક્ષેત્રમાં ત્રણ નિયમનકારી સંસ્થાઓ – ડાયરેક્ટર જનરલ ઑફ સિવિલ એવિએશન (ડીજીસીએ), બ્યૂરો ઓફ સિવિલ એવિએશન સીક્યોરિટી (બીસીએએસ) અને એરક્રાફ્ટ એક્સિડન્ટ ઇન્વેસ્ટિગેશન બ્યૂરો (એએઆઇબી)ને વધારે અસરકારક બનાવશે, જે દેશમાં વિમાનની સલામતી અને સુરક્ષા સાથે સંબંધિત કામગીરીનું સ્તર વધારવા મહત્ત્વપૂર્ણ ભૂમિકા ભજવશે.
મંત્રીમંડળે આફ્રિકામાં વિકાસ સંબંધિત સહયોગ પર ભારત અને સંયુક્ત આરબ અમીરાત વચ્ચે એમઓયુને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે આફ્રિકામાં વિકાસ સાથે સંબંધિત સાથસહકાર પર ભારત અને સંયુક્ત આરબ અમીરાત (યુએઈ) વચ્ચે સમજૂતીકરાર (એમઓયુ)ને મંજૂરી આપી દીધી છે. આ એમઓયુમાંબંને દેશો વચ્ચે સહયોગની રૂપરેખા નક્કી કરવાનો ઉલ્લેખ કરવામાં આવ્યો છે, જેથી આફ્રિકામાં વિકાસની ભાગીદારીની યોજનાઓ અને કાર્યક્રમોનો અમલ થઈ શકશે. લાભઃ આ પ્રસ્તાવથી ભારત અને આફ્રિકાનાં દેશો વચ્ચે રાજકીય અને આર્થિક સંબંધોને મજબૂત કરવામાં મદદ મળશે અને એની સાથે જ વ્યાપક હિતો પૂર્ણ થશે.
26.01.2020 ના રોજ ‘મન કી બાત 2.0’ના આઠમાં એપિસોડમાં પ્રધાનમંત્રીના સંબોધનનો મૂળપાઠ

મારા પ્રિય દેશવાસીઓ, નમસ્કાર. આજે 26 જાન્યુઆરી છે. પ્રજાસત્તાક પર્વની અનેક-અનેક શુભકામનાઓ. 2020નું આ પ્રથમ ‘મન કી બાત’નું મિલન છે. આ વર્ષનો પણ આ પહેલો કાર્યક્રમ છે, આ દશકનો પણ આ પહેલો કાર્યક્રમ છે. સાથીઓ, આ વખતે ‘પ્રજાસત્તાક દિવસ’ સમારોહના કારણે તમારી સાથે ‘મન કી બાત’, તેના સમયમાં પરિવર્તન કરવાનું ઉચિત લાગ્યું. અને આથી, એક અલગ સમય નક્કી કરીને આજે તમારી સાથે ‘મન કી બાત’ કરી રહ્યો છું. સાથીઓ, દિવસ બદલાય છે, અઠવાડિયું બદલાઈ જાય છે, મહિનો બદલાઈ જાય છે, વર્ષ બદલાઈ જાય છે પરંતુ ભારતના લોકોનો ઉત્સાહ અને આપણે પણ કંઈ કમ નથી, આપણે પણ કંઈ કરીને જ રહીશું. ‘
પ્રધાનમંત્રીએ ઉત્કલ એક્સપ્રેસ પાટાં પરથી ઉતરી જવાની ઘટના પર દુઃખ વ્યક્ત કર્યું

પ્રધાનમંત્રી નરેન્દ્ર મોદીએ ઉત્તરપ્રદેશનાં મુઝફ્ફરનગરમાં ઉત્કલ એક્સપ્રેસ પાટાં પરથી ખડી પડતાં શોકની લાગણી વ્યક્ત કરી હતી. પ્રધાનમંત્રીએ જાણકારી આપી હતી કે, સ્થિતિ પર સતત બારીક નજર રાખવામાં આવી રહી છે તથા રેલવે મંત્રાલય અને ઉત્તરપ્રદેશની સરકાર તમામ જરૂરી સહાય પ્રદાન કરી રહી છે. પ્રધાનમંત્રીએ કહ્યું હતું કે, “મુઝફ્ફરનગરમાં ઉત્કલ એક્સપ્રેસ ખડી પડવાનું અતિ દુઃખ છે. મારી લાગણી મૃતકોનાં પરિવારજનો સાથે છે. જે મુસાફરોને ઇજા થઈ છે તેઓ ઝડપથી સાજાં થઈ જાય તેવી પ્રાર્થના. રેલવે મંત્રાલય સ્થિતિ પર સતત, બારીક નજર રાખી રહી છે. રેલવે મંત્રાલય અને ઉત્તરપ્રદેશની સરકાર ટ્રેન પાટાં પરથી ઉતરી જવાની ઘટનામાં જરૂરી તમામ સહાય પ્રદાન કરી રહી છે.”
પ્રધાનમંત્રી શ્રીએ ભારતીય શટલર અને ઓલ ઈંગ્લેન્ડ ઓપન બેડમિન્ટન ચેમ્પિયનશિપના ફાઇનલિસ્ટ લક્ષ્ય સેનની પ્રશંસા કરી

પ્રધાનમંત્રી શ્રી નરેન્દ્ર મોદીએ ભારતીય શટલર અને ઓલ ઈંગ્લેન્ડ ઓપન બેડમિન્ટન ચેમ્પિયનશિપના ફાઇનલિસ્ટ લક્ષ્ય સેનની પ્રશંસા કરી છે. એક ટ્વિટમાં, પ્રધાનમંત્રીએ કહ્યું; "તમારા પર ગર્વ છે @lakshya_sen! તમે અસાધારણ ધૈર્ય અને મક્કમતા દર્શાવી છે. તમે ઉત્સાહપૂર્વક લડત આપી છે. તમારા ભવિષ્યના પ્રયત્નો માટે શુભેચ્છાઓ. મને વિશ્વાસ છે કે તમે સફળતાની નવી ઊંચાઈઓ સર કરવાનું ચાલુ રાખશો."
પ્રધાનમંત્રીએ વાલ્મીકિ જયંતી પર રાષ્ટ્રને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ વાલ્મીકિ જયંતી પર રાષ્ટ્રને શુભેચ્છા પાઠવી છે. પ્રધાનમંત્રીએ મહર્ષિ વાલ્મીકિ વિશેના તેમના વિચારોનો વીડિયો પણ શેર કર્યો હતો. પ્રધાનમંત્રીએ ટ્વીટ કર્યું; "દેશવાસીઓને વાલ્મીકિ જયંતીની શુભકામનાઓ."
પ્રધાનમંત્રીએ વારાણસીમાં તુલસી માનસ મંદિર, દુર્ગા માતા મંદિરની મુલાકાત લીધી; રામાયણ પર પોસ્ટલ સ્ટેમ્પ પ્રકાશિત કરી

પ્રધાનમંત્રી શ્રી નરેન્દ્ર મોદીએ આજે સાંજે વારાણસીમાં ઐતિહાસિક તુલસી માનસ મંદિરની મુલાકાત લીધી હતી. તેમણે આ પ્રસંગે“રામાયણ” પર પોસ્ટલ સ્ટેમ્પ પ્રકાશિત કરી હતી. તુલસી માનસ મંદિરના સંકુલમાં “રામાયણ”ની થીમ પર સ્ટેમ્પ પ્રકાશિત કરવાના પ્રસંગના મહત્વ પર ભાર મૂકતા પ્રધાનમંત્રીએ કહ્યું હતું કે, સ્ટેમ્પ્સ સમાજમાં અતિ વિશેષ સ્થાન ધરાવે છે. તેમણે ઉમેર્યું હતું કે, સ્ટેમ્પ્સ આપણા ઇતિહાસનું સંરક્ષણ કરવાનો અદ્બભૂત માર્ગ છે. દરેકના જીવનને ભગવાન રામનું જીવન અને આદર્શો કેવી રીતે પ્રેરિત કરે છે એના પર પ્રધાનમંત્રીએ વિગતવાર વાત કરી હતી. ત્યારબાદ પ્રધાનમંત્રીએ દુર્ગા માતા મંદિર અને દુર્ગા કુંડની મુલાકાત લીધી હતી.
સીટી કંપોસ્ટ (શહેરના કચરામાંથી તૈયાર કરાયેલા મિશ્ર ખાતર)ને પ્રોત્સાહન માટે કેબિનેટે નીતિ મંજૂર કરી

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રિય મંત્રીમંડળે શહેરના કંપોસ્ટ (મિશ્ર ખાતર)ને પ્રોત્સાહન આપવા અંગેની નીતિને લીલી ઝંડી આપી છે. આ નીતિ હેઠળ, સીટી કંપોસ્ટના ઉત્પાદનના પરિમાણ અને પ્રોડક્ટના વપરાશ માટે બજાર વિકસાવવા ટન દીઠ રૂ. 1500ની સહાય આપવાની જોગવાઈ છે. બજાર વિકસાવવાની સહાયને પગલે ખેડૂતોને શહેરના કંપોસ્ટ માટે ઓછી એમઆરપી ચૂકવવી પડશે. શહેરના કચરામાંથી બનાવાયેલું ખાતર – કંપોસ્ટ, માટીને કાર્બન અને પ્રાથમિક / ગૌણ પોષક તત્ત્વો આપે છે, એટલું જ નહીં, પરંતુ શહેરને સ્વચ્છ રાખવામાં પણ મદદરૂપ થાય છે. સીટી કંપોસ્ટ માટે ઈકો-માર્ક સ્ટાન્ડર્ડ, ખેડૂતો સુધી પહોંચતી પ્રોડક્ટની ગુણવત્તા પર્યાવરણ-મિત્ર હોવાની ખાતરી આપશે. શહેરના કચરામાંથી ખાતર બનાવવાને કારણે એટલે કે કચરાને ઉપયોગી ઉપપેદાશમાં ફેરવવાને પગલે ખુલ્લી જમીનો અને કચરો નાંખવાની જગ્યાએ કચરાની માત્રામાં પણ ઘટાડો કરી શકાશે. આને કારણે નુકસાનકારક ગ્રીનહાઉસ વાયુઓ (ખાસ કરીને મિથેન) અને વિષજન્ય સામગ્રીનું ઉત્પાદન અટકશે, જે પર્યાવરણમાં પ્રદૂષણ ફેલાવવા ઉપરાંત ભૂગર્ભજળને પણ પ્રદૂષિત કરે છે. શહેરના કચરામાંથી ખાતર તૈયાર કરવાથી શહેરી વિસ્તારોમાં રોજગાર સર્જન પણ કરશે. ફર્ટિલાઈઝર કંપનીઓ અને માર્કેટિંગ એકમો તેમના ડીલરોના નેટવર્ક દ્વારા રસાયણયુક્ત ખાતરોની સાથે સીટી કંપોસ્ટનું પણ વેચાણ કરશે. કંપનીઓ કંપોસ્ટના વપરાશને પ્રોત્સાહન આપવા માટે ગામડાંઓ પણ દત્તક લેશે. સરકારી વિભાગો અને જાહેર ક્ષેત્રનાં એકમો એમના બાગાયત અને સંબંધિત વપરાશો માટે સીટી કંપોસ્ટ ઉપયોગમાં લેશે. સંબંધિત મંત્રાલય / વિભાગ, ખેડૂતોને સીટી કંપોસ્ટના લાભ વિશે માહિતી આપવા માટે ઈન્ફર્મેશન, એજ્યુકેશન અને કોમ્યુનિકેશન – આઈઈસી અભિયાનો હાથ ધરશે અને તમામ રાજ્યોમાં વધુને વધુ કંપોસ્ટ પ્લાન્ટ્સ સ્થપાય એ માટે પગલાં લેશે. ઈન્ડિયન કાઉન્સિલ ઑફ એગ્રીકલ્ચરલ રિસર્ચનાં કૃષિ વિજ્ઞાન કેન્દ્રો સહિતના કૃષિ વિસ્તરણ ક્ષેત્રમાં કાર્યરત સંસ્થાઓ અને એકમો પણ આ સંદર્ભે ખાસ પ્રયત્નો હાથ ધરશે. કૃષિ યુનિવર્સિટીઓ અને કૃષિ વિજ્ઞાન કેન્દ્રો સીટી કંપોસ્ટના ઉપયોગ માટે ક્ષેત્રવાર નિદર્શનની પ્રવૃત્તિઓ હાથ ધરશે, જેના માટે કૃષિ વિભાગ, સહકાર વિભાગ અને ખેડૂત કલ્યાણ વિભાગ એમને લક્ષ્યાંકો આપશે. ખાતર વિભાગ, શહેરી વિકાસ મંત્રાલય અને કૃષિ વિભાગ દ્વારા સંયુક્તપણે તંત્ર સ્થપાશે, જે, સીટી કમ્પોસ્ટના ઉત્પાદકો અને ખાતર માર્કેટિંગ કંપનીઓ વચ્ચે પરસ્પર સંમતિ હોય તેવી શરતોએ સીટી કંપોસ્ટની પર્યાપ્ત માત્રા ઉપલબ્ધ કરાવવાની વ્યવસ્થાની દેખરેખ કરશે અને તેના માટે જરૂરી મદદ પૂરી પાડશે. આ પ્રક્રિયામાં ઊભા થતા સહકાર અંગેના કોઈ પણ મુદ્દા ઉકેલવા માટે પણ તેઓ અધિકૃત હશે. શરૂઆતમાં, સીટી કંપોસ્ટનું માર્કેટિંગ અને પ્રમોશન હાલની ખાતર કંપનીઓ દ્વારા કરવાનું આયોજન છે. સમય જતાં, સંબંધિત રાજ્ય સરકાર દ્વારા નક્કી કરાયેલા કંપોસ્ટ ઉત્પાદકો અને અન્ય માર્કેટિંગ એકમોને પણ ખાતર વિભાગની મંજૂરી સાથે આ કાર્યમાં જોડવાની દરખાસ્ત છે. બજાર વિકસાવવા માટે કરાયેલી સહાયની રકમ માર્કેટિંગ કરી રહેલા એકમ મારફતે મળશે.
પ્રધાનમંત્રીએ બોમ્બે આર્ટ સોસાયટીના નવા બિલ્ડિંગનું ઉદ્ઘાટન કર્યું

પ્રધાનમંત્રી શ્રી નરેન્દ્ર મોદીએ આજે બોમ્બે આર્ટ સોસાયટીના નવા બિલ્ડિંગ પરિસરનું ઉદ્ઘાટન કરતી તક્તીનું અનાવરણ કર્યું હતું. આ પ્રસંગે પ્રધાનમંત્રીએ જણાવ્યું કે ભાગ્યે જ એવી કોઈ સંસ્થા હશે, જેણે ત્રણ દાયકાઓ સુધી પોતાનો પ્રભાવ જાળવી રાખ્યો હોય. બોમ્બે આર્ટ સોસાયટી પોતાનો પ્રભાવ જાળવી રાખવામાં સફળ થઈ છે. આ સોસાયટીની સ્થાપના 19મી શતાબ્દિના અંતે થઈ હતી. એનું કારણ એ છે કે કળાની પોતાની શક્તિ અને સંદેશો હોય છે. પ્રધાનમંત્રીએ ભારપૂર્વક જણાવ્યું કે કળા માત્ર દીવાલો શણગારવા માટે જ નથી, પરંતુ સમાજની શક્તિનો સ્તંભ હોય છે. તેમણે જણાવ્યું કે કળા બાળકોના સર્વાંગી વ્યક્તિત્વ વિકાસમાં મહત્ત્વપૂર્ણ ભૂમિકા ભજવી શકે છે. તેમણે જણાવ્યું કે આ યાંત્રિક યુગમાં પણ કળા વ્યક્તિઓમાં માનવતાની ભાવના જીવિત રાખવામાં સહાયભૂત થાય છે. પ્રધાનમંત્રીએ કહ્યું કે કળાએ ક્યારેય સંસ્થા પર નિર્ભર ન રહેવું જોઈએ, પરંતુ એને સંસ્થા દ્વારા નિશ્ચિત રૂપે સંરક્ષણ મળવું જોઈએ. કળાના ત્રણ અંગ્રેજી અક્ષરો – એ, આર અને ટી અંગે વિવરણ કરતા પ્રધાનમંત્રીએ જણાવ્યુ કે આ અક્ષરો ચિરાયુપણું, જાતિભેદરહિત તેમજ સ્થળભેદરહિત અને શાશ્વતપણું જેવા ગુણો વર્ણવે છે અને કળાની નવી વ્યાખ્યા આપે છે. પ્રધાનમંત્રીએ સૂચવ્યું હતું કે કળાકૃતિના સર્જનની પ્રક્રિયાનું દસ્તાવેજીકરણ કરવા માટે ડિજિટલ ટેકનોલોજીનો ઉપયોગ કરી શકાય છે, જેનાથી લોકોને કળાકારના વિચારોની પ્રક્રિયા સમજવામાં મદદ મળી શકે છે.
પ્રધાનમંત્રી મોદી અને જાપાનના પ્રધાનમંત્રી આબેએ ભારતના પ્રથમ હાઈ સ્પીડ રેલ પ્રોજેક્ટ માટે શિલારોપણ કર્યું

પ્રધાનમંત્રી નરેન્દ્ર મોદી અને જાપાનના પ્રધાનમંત્રી શિન્ઝો આબેએ આજે સંયુક્તપણે મુંબઈ અને અમદાવાદ વચ્ચે ભારતના પ્રથમ હાઈ સ્પીડ રેલ પ્રોજેક્ટ માટે શિલારોપણ કર્યું હતું. આ પ્રસંગે અમદાવાદમાં જનસભાને સંબોધતા પ્રધાનમંત્રીએ “ન્યૂ ઇન્ડિયા”ની આકાંક્ષા અને ઇચ્છાશક્તિ વિશે વિગતવાર વાત કરી હતી. તેમણે આ પ્રસંગે ભારતની જનતાને અભિનંદન આપ્યા હતા અને જણાવ્યું હતું કે, બુલેટ ટ્રેન પ્રોજેક્ટ ઝડપ અને પ્રગતિ પ્રદાન કરશે તથા ઝડપથી પરિણામો મળશે. તેમણે જણાવ્યું હતું કે, સરકારનું ધ્યાન હાઈ સ્પીડ જોડાણ મારફતે ઉત્પાદકતા વધારવા પર કેન્દ્રીત છે. પ્રધાનમંત્રીએ આ પ્રોજેક્ટ માટે ભારતને ટેકનિકલ અને નાણાકીય મદદ કરવા બદલ જાપાનનો આભાર માન્ય હતો. તેમણે પ્રધાનમંત્રી આબેની આ પ્રોજેક્ટ આટલાં ટૂંકા ગાળામાં લોન્ચ થયો એ હકીકતમાં પ્રશંસા કરી હતી. પ્રધાનમંત્રીએ જણાવ્યું હતું કે, આ હાઈ સ્પીડ રેલવે બે શહેરોની સાથે સેંકડો કિલોમીટર દૂર રહેતા લોકોને એકબીજાની નજીક લાવશે. તેમણે કહ્યું હતું કે, મુંબઈ-અમદાવાદ કોરિડોરને સમાંતર નવી આર્થિક વ્યવસ્થા વિકસી રહી છે અને સંપૂર્ણ વિસ્તાર એક આર્થિક ઝોન બની જશે. પ્રધાનમંત્રીએ જણાવ્યું હતું કે, જો ટેકનોલોજી સામાન્ય નાગરિકને લાભ પ્રદાન કરે, તો જ તે ઉપયોગી છે. તેમણે કહ્યું હતું કે, આ પ્રોજેક્ટમાં ટેકનોલોજીના હસ્તાંતરણથી ભારતીય રેલવેને લાભ થશે અને “મેક ઇન ઇન્ડિયા” પહેલને પ્રોત્સાહન મળશે. તેમણે જણાવ્યું હતું કે, પ્રોજેક્ટ પર્યાવરણને અનુકૂળ અને માનવસમાજ માટે ઉપયોગી છે. તેમણે જણાવ્યું હતું કે, “હાઈ-સ્પીડ કોરિડોર” ભવિષ્યમાં ઝડપી વૃદ્ધિ માટેનો વિસ્તાર બનશે. પ્રધાનમંત્રીએ જણાવ્યું હતું કે, ભવિષ્યની જરૂરિયાતોને ધ્યાનમાં રાખીને માળખાગત સુવિધા વિકસાવવામાં આવે એ સુનિશ્ચિતતા કરવા સરકાર કામ કરે છે. તેમણે વિશ્વાસ વ્યક્ત કર્યો હતો કે, દરેક વ્યક્તિ શક્ય એટલા ઓછા સમયમાં આ પ્રોજેક્ટ પૂર્ણ કરવા ખભેખભો મિલાવીને કામ કરશે અગાઉ જાપાનના પ્રધાનમંત્રી શિન્ઝો આબેએ કહ્યું હતું કે, ઇન્ડિયા-જાપાન પાર્ટનરશિપ વિશેષ, વ્યૂહાત્મક અને વૈશ્વિક છે. તેમણે જણાવ્યું હતું કે, તેમને થોડા વર્ષ પછી બુલેટ ટ્રેનની બારીમાંથી ભારતની સુંદરતા જોવાની આશા છે.
પ્રધાનમંત્રી શ્રીએ હર ઘર તિરંગા અભિયાનને મળેલા અદ્ભુત પ્રતિસાદ પર ખુશી અને ગર્વ વ્યક્ત કર્યા

પ્રધાનમંત્રી શ્રી નરેન્દ્ર મોદીએ હર ઘર તિરંગા અભિયાનને મળેલા અદ્ભુત પ્રતિસાદ પર ખુશી અને ગર્વ વ્યક્ત કર્યો છે. શ્રી મોદીએ કહ્યું કે અમે જીવનના વિવિધ ક્ષેત્રોના લોકોની રેકોર્ડ ભાગીદારી જોઈ રહ્યા છીએ. શ્રી મોદીએ નાગરિકોને harghartiranga.com પર તિરંગા સાથેનો ફોટો શેર કરવા વિનંતી કરી હતી પ્રધાનમંત્રી શ્રીએ ટ્વીટર પર દેશભરમાંથી આવતા ભવ્ય હર ઘર તિરંગા અભિયાનની ઝલક શેર કરી હતી.
સીમાંચલ એક્સપ્રેસ પાટા પરથી ઉતરી જવાને કારણે જાનહાની થવા પર પ્રધાનમંત્રીએ શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ સીમાંચલ એક્સપ્રેસનાં ડબ્બા પાટ પરથી ઉતરી જવાને કારણે થયેલા નુકસાન પર ઘેરો શોક વ્યક્ત કર્યો હતો. એમણે કહ્યું કે, “શોકગ્રસ્ત પરિવારો સાથે મારી સંવેદનાઓ છે, ઇજાગ્રસ્તો ઝડપથી સાજા થાય તેનાં માટે પ્રાર્થના. રેલવે, એનડીઆરએફ અને સ્થાનિક સત્તાવાળાઓ અકસ્માતના પગલે બધી શક્ય સહાય પૂરી પાડી રહ્યા છે.”
ઈરાનના વિદેશ મંત્રીએ પ્રધાનમંત્રી સાથે મુલાકાત કરી

ઈરાનના વિદેશ મંત્રી ડૉ. જવ્વાદ જરિફે આજે પ્રધાનમંત્રી શ્રી નરેન્દ્ર મોદીની મુલાકાત લીધી હતી. પ્રધાનમંત્રીએ આ પ્રસંગે ઈરાનના રાષ્ટ્રપતિ રુહાની સાથે થયેલી પોતાની મુલાકાતનું સ્મરણ કર્યું અને એ વાતનો ઉલ્લેખ કર્યો કે ભારત ઈરાન સાથે પોતાના સંબંધોને ઉચ્ચ પ્રાથમિકતા આપે છે. પ્રધાનમંત્રીએ પી5+1 (સંયુક્ત રાષ્ટ્ર સુરક્ષા પરિષદના પાંચ સ્થાયી સભ્ય તેમજ જર્મની)ની સાથે સમજૂતી સંપન્ન થવા બદલ ઈરાનને શુભકામનાઓ પાઠવી અને વિશ્વાસ વ્યક્ત કર્યો કે તેનાથી ક્ષેત્રમાં શાંતિ તેમજ સ્થિરતા સ્થાપવામાં મદદ મળશે. પ્રધાનમંત્રીએ ચાહબહાર બંદરગાહના વિકાસમાં ઈરાન સાથે મળીને કામ કરવા ભારતની પ્રતિબદ્ધતા દર્શાવી, જેનાથી ન માત્ર ભારત અને ઈરાનની જનતાને, પરંતુ અફઘાનિસ્તાન અને સમગ્ર મધ્ય એશિયાઈ ક્ષેત્રને તેનાથી દૂરોગામી ફાયદા થશે. પ્રધાનમંત્રી અને ઈરાનના વિદેશ મંત્રીએ અફઘાનિસ્તાન, પશ્ચિમ એશિયા તેમજ દક્ષિણ એશિયા સહિત ક્ષેત્રીય ઘટના ક્રમો પર પોત પોતાના વિચારોનું આદાન પ્રદાન કર્યું હતું. વિદેશ મંત્રી ઝરીફે આ પ્રસંગે જાણકારી આપી કે ઈરાન ભારતને પોતાનું વ્યૂહાત્મક ભાગીદાર માને છે અને ઈરાનના મુશ્કેલ દિવસોમાં ભારત તરફથી તેમને મળેલા સમર્થનને તે ભૂલી શકે તેમ નથી. ઈરાન તેલ તેમજ ગેસ, રોકાણ, ખાતર, બુનિયાદી માળખાગત વિકાસ તેમજ કનેક્ટીવીટી સહિત બધા ક્ષેત્રોમાં હળી મળીને કામ કરવાને લઈને આશાન્વિત છે. તેમણે ઈરાનના રાષ્ટ્રપતિ તરફથી પ્રધાનમંત્રીને ઈરાન આવવાનું આમંત્રણ આપ્યું હતું. પ્રધાનમંત્રીએ રાજદ્વારી ચેનલોના માધ્યમથી નક્કી થનારી પારસ્પરીક સહમતિવાળી તારીખો પર ઈરાનની મુલાકાત લેવાની ઈચ્છા દર્શાવી હતી.
મંત્રીમંડળે નવી દિલ્હીમાં ફીજીના હાઈ કમિશનને ફાળવેલી જમીનના પ્લોટને વ્યાવસાયિક દરમાંથી મુક્તિને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલી મંત્રીમંડળની બેઠકે નવી દિલ્હીમાં ફીજી હાઈ કમિશનને ચાણક્યપૂરીમાં રાજદ્વારી વિસ્તારમાં ફાળવેલા 2800 ચો.મી.ના પ્લોટ નં. 31-બીને હસ્તગત કરતી વેળાએ વ્યાવસાયિક દર લાગુ નહીં કરવાનો નિર્ણય કર્યો છે અને સુવા, ફીજી ખાતે ભારતના હાઈકમિશનને જે શરતો અને નિયમોથી જમીન આપવામાં આવી છે તે મુજબની શરતો અને નિયમોથી જ જમીન ફાળવવાના નિર્ણયને બહાલી આપી છે. પૂર્વભૂમિકા: ઓગસ્ટ 2,000માં ફીજીની સરકારે ફીજીમાં સુવા ખાતે 6695 ચો.મી. માપનો પ્લોટ 99 વર્ષના વિશેષ ભાડા પટ્ટે ફીજીના વાર્ષિક 100 ડોલરના ભાડાથી અને અને દર પાંચ વર્ષે તેનું આકલન કરવાની શરતથી હાઈ કમિશનનાં બાંધકામ માટે ફાળવ્યો હતો અને એ જ પ્રકારે પરસ્પર જમીન ફાળવવામાં આવે તેવી દરખાસ્ત કરી હતી. ફીજી સાથેના દ્વિપક્ષીય સંબંધોની ખાસ સ્થિતિને ધ્યાનમાં રાખીને સમાન ધોરણે હાઈ કમિશનને ફાળવેલા પ્લોટને વ્યાવસાયિક દરમાંથી મુક્તિ આપીને તેમની દરખાસ્તને સકારાત્મક પ્રતિભાવ આપવામાં આવ્યો છે.
પ્રધાનમંત્રીએ અરુણાચલ પ્રદેશના લોકોને તેમના રાજ્ય સ્થાપના દિવસ પર શુભકામનાઓ પાઠવી

પ્રધાનમંત્રી શ્રી નરેન્દ્ર મોદીએ અરુણાચલ પ્રદેશના લોકોને તેમના રાજ્ય સ્થાપના દિવસ પર શુભેચ્છાઓ પાઠવી છે. એક ટ્વિટમાં, પ્રધાનમંત્રીએ કહ્યું; "અરુણાચલ પ્રદેશના લોકોને તેમના રાજ્ય સ્થાપના દિવસની શુભકામનાઓ. રાજ્યના લોકો તેમની અદભૂત પ્રતિભા અને મહેનતુ સ્વભાવ માટે જાણીતા છે. રાજ્ય આવનારા સમયમાં વિકાસની નવી ઊંચાઈઓ સર કરે."
પ્રધાનમંત્રીએ ડૉ. રાજેન્દ્ર પ્રસાદની જન્મજયંતિ પર એમને શ્રદ્ધાંજલિ અર્પણ કરી

પ્રધાનમંત્રી શ્રી નરેન્દ્ર મોદીએ ભારતના પહેલા રાષ્ટ્રપતિ ડૉ. રાજન્દ્ર પ્રસાદની જન્મજયંતિ નિમિત્તે એમને શ્રદ્ધાંજલિ અર્પણ કરી હતી. પ્રધાનમંત્રીએ કહ્યું, “દેશના પ્રથમ રાષ્ટ્રપતિ ભારત રત્ન ડૉ. રાજેન્દ્ર પ્રસાદને એમની જન્મજયંતિ પર કોટિ -કોટિ વંદન. અદ્વિતીય પ્રતિભા ધરાવનારા તથા સાદું જીવન-ઉચ્ચ વિચારના પ્રતીક રાજેન્દ્ર બાબુ દેશવાસીઓ માટે સદાય પ્રેરણાસ્રોત રહેશે.”
પ્રધાનમંત્રીએ ચાવીરૂપ માળખાગત ક્ષેત્રોમાં પ્રગતિની સમીક્ષા કરી

પ્રધાનમંત્રી શ્રી નરેન્દ્ર મોદીએ આજે માળખાગત ક્ષેત્રોમાં પ્રગતિની સમીક્ષા કરી હતી. નીતિ આયોગ દ્વારા રજૂઆત દરમિયાન કેટલાક ચાવીરૂપ ક્ષેત્રોમાં અભૂતપૂર્વ પ્રગતિ કરી છે, જેમાં પુનઃપ્રાપ્ય ઊર્જા અને રેલવે સામેલ છે. નવીન અને પુનઃપ્રાપ્ય ઊર્જાના ક્ષેત્રમાં કુલ સંચિત સ્થાપિત ક્ષમતા 44 ગીગા વોટથી વધારે છે. કેન્દ્ર અને રાજ્ય સરકારની નીતિઓ હેઠળ વિવિધ ઘટકો અને વિવિધ પ્રોજેક્ટ્સ માટે લક્ષ્યાંકો પૂર્ણ થયા છે. પ્રધાનમંત્રીને સૌર ઊર્જાના ઉત્પાદનને વધારવા યોજનાઓ અને વ્યૂહરચનાઓ પર માહિતગાર કરવામાં આવ્યા હતા, જેમાં રુફટોપ જનરેશન સામેલ છે. નાગરિક ઉડ્ડયન ક્ષેત્રમાં પ્રધાનમંત્રીએ સલામતી અને કનેક્ટિવિટી જેવા મહત્ત્વપૂર્ણ નીતિગત ક્ષેત્રોમાં પ્રગતિની સમીક્ષા કરી હતી. અત્રે નોંધવામાં આવ્યું હતું કે, ભારતના આઠ એરપોર્ટ તેમની સાથે સંબંધિત કેટેગરીઓમાં વૈશ્વિક સ્તરે ટોચના 5 એરપોર્ટમાં સામેલ છે. પ્રધાનમંત્રીને પ્રાદેશિક કનેક્ટિવિટી વધારવા લેવામાં આવેલા પગલાં પર માહિતી આપવામાં આવી હતી તથા એરપોર્ટ્સ પર ગ્રાહકોના સંતોષ સૂચકાંકો વધારવા માટે થયેલી કામગીરી વિશે જણાવવામાં આવ્યું હતું. ભારતીય રેલવેએ દરરોજ 2.25 કરોડ પેસેન્જરની અવરજવરનો લક્ષ્યાંક હાંસલ કર્યો છે. ચાલુ નાણાકીય વર્ષના પ્રથમ ત્રિમાસિક ગાળામાં 240 માનવરહિત ક્રોસિંગ દૂર કરવામાં આવ્યા છે. આ જ ગાળામાં વીજ ક્ષેત્રમાં 3.5 કરોડ એલઇડી બલ્બની વહેંચણી કરવામાં આવી છે. બંદર ક્ષેત્રમાં જહાજના સરેરાશ ટર્નએરાઉન્ડ ટાઇમમાં નોંધપાત્ર પ્રગતિ થઈ છે. ચાલુ નાણાકીય વર્ષના પ્રથમ ત્રિમાસિક ગાળામાં 6 લાખ મકાનોનો લક્ષ્યાંક નિર્ધારિત કરવામાં આવ્યો હતો, જેની સામે આ ગાળામાં ગ્રામીણ હાઉસિંગ ક્ષેત્રમાં 6.94 લાખ ગ્રામીણ મકાનોનું નિર્માણ પૂર્ણ કરવામાં આવ્યું છે. પ્રધાનમંત્રીએ પેટ્રોલિયમ અને કુદરતી ગેસના ક્ષેત્રમાં પ્રગતિની સમીક્ષા કરી પેટ્રોલમાં ઇથેનોલના મિશ્રણ વધારવા લેવામાં આવેલા પગલાની જાણકારી માંગી હતી. તેમને જાણકારી આપવામાં આવી હતી કે નાણાકીય વર્ષ 2015-16માં એલપીજી માટે ડાયરેક્ટ બેનિફિટ ટ્રાન્સફર હેઠળ 15 કરોડથી વધારે કુટુંબોને આવરી લેવાયા હતા. આ બેઠકમાં વિવિધ માળખાગત ક્ષેત્રના પ્રધાનો, નીતિ આયોગ અને પીએમઓના ટોચના અધિકારીઓએ હાજરી આપી હતી.
આર્મ્ડ ફોર્સિસ હેડ ક્વાર્ટર્સ સિવિલ સર્વિસિસમાં નિયમિત ધોરણે પ્રિન્સિપલ ડિરેક્ટરની 7 જગાઓ અને ડિરેક્ટરની 36 જગાઓ ઊભી કરવા માટે કેબિનેટની મંજૂરી

પ્રધાન મંત્રી શ્રી નરેન્દ્ર મોદીના અધ્યક્ષ પદે મળેલી કેન્દ્ર સરકારની કેબિનેટે આજે આર્મ્ડ ફોર્સિસ હેડ ક્વાર્ટર્સ () સિવિલ સર્વિસિસ, સંરક્ષણ મંત્રાલયમાં પુનઃગઠનના ભાગ તરીકે પ્રિન્સિપલ ડિરેક્ટરની 7 જગાઓ અને ડિરેક્ટરની 36 જગાઓ નિયમિત ધોરણે ઊભી કરવા માટે મંજૂરી આપી છે. એએફએચક્યુ સિવિલ સર્વિસીસમાં નિયમિત જગાઓ ઊભી કરવાથી કેડરમાં આવેલી સ્થિરતા દૂર થશે. આ પગલું બહેતર કેડર મેનેજમેન્ટ અને સર્વિસની કાર્યક્ષમતામાં સુધારો લાવવા માટે મહત્વનું ગણાશે. આ એક નવતર પ્રકારનું પગલું છે, જેનાથી કોઈ વધારાનો ખર્ચ થશે નહીં, પણ કેડર મેનેજમેન્ટ અને તેના બહેતર ઉપયોગની દ્રષ્ટિએ લાભદાયી બનશે. બઢતીઓ આપવાને બદલે નિયમિત જગાઓ ઊભી કરવાથી કેડર મેનેજમેન્ટમાં વધુ પારદર્શકતાની ખાતરી રહેશે. નિયમિત જગાઓ ઉપર ઉચ્ચ સ્તરની જવાબદારી લાદવાને પરિણામે એએફએચક્યુ, સીએસ ઓફિસરોની ઉત્પાદકતા અને જવાબદેહિતામાં વધારો થશે.
પ્રધાનમંત્રી શ્રીએ ડૉ. જસ્ટિસ ડીવાય ચંદ્રચુડને ભારતના મુખ્ય ન્યાયાધીશ તરીકે શપથ લેવા બદલ અભિનંદન પાઠવ્યા

પ્રધાનમંત્રી શ્રી નરેન્દ્ર મોદીએ ડૉ. જસ્ટિસ ડીવાય ચંદ્રચુડને ભારતના મુખ્ય ન્યાયાધીશ તરીકે શપથ લેવા બદલ અભિનંદન પાઠવ્યા છે. પ્રધાનમંત્રી શ્રીએ ટ્વિટ કર્યું; "ડૉ. જસ્ટિસ ડીવાય ચંદ્રચુડને ભારતના મુખ્ય ન્યાયાધીશ તરીકે શપથ લેવા બદલ અભિનંદન. તેમના કાર્યકાળ ફળદાયી બને તેવી શુભેચ્છા."
પ્રધાનમંત્રી 2015 બાદ વિકાસનો એજન્ડા અપનાવવા માટે સંયુક્ત રાષ્ટ્ર શિખર સંમેલનને સંબોધિત કરશે

શ્રી મોદી ઘણા દેશોના નેતાઓ સાથે ન્યૂયોર્ક શહેરમાં દ્વીપક્ષીય બેઠક કરશે. પ્રધાનમંત્રી શ્રી નરેન્દ્ર મોદી આજે 25 સપ્ટેમ્બર 2015ના રોજ 2015 બાદ વિકાસના એજન્ડા અપનાવવા માટે સંયુક્ત રાષ્ટ્ર શિખર સંમેલનને સંબોધિત કરશે. પ્રધાનમંત્રી સંયુક્ત રાષ્ટ્રમાં મહાસચિવ બાન કી મૂન સાથે મુલાકાત કરશે. શ્રી નરેન્દ્ર મોદી વિશ્વ બેન્કના અધ્યશ્ર શ્રી જિમ યોગ કિમને પણ મળશે. દિવસમાં પ્રધાનમંત્રી અનેક મહત્વપૂર્ણ દ્વીપક્ષીય બેઠક કરશે જેમાં જોર્ડનના શાહ, ભૂટાનના પ્રધાનમંત્રી, શ્રીલંકાના રાષ્ટ્રપતિ, સ્વીડનના પ્રધાનમંત્રી, ઇજિપ્તના રાષ્ટ્રપતિ, સેન્ટ લૂસિયાના પ્રધાનમંત્રી અને સાયપ્રસના રાષ્ટ્રપતિ સાથેની બેઠક સામેલ છે.